dh-unibe/image-text_koenigsfelden-charters-post-1500 huggingface dataset:
5 février 1361
Wir der sculth̄ under rat ze Sultz tuͦnt kunt allen den die disen brief sehent oder hoerent lesen ✳ das vor uns in offenē geriht ✳ Heinrich Tùfelnas
un̄ Bisentze burger ze Sultz verjahent und bekandent ✳ das si bede unvˀscheidenlich durch iren nutz und frōmen fùr sich un̄ alle ir erben hant enpfangen ze einē rehtē
erb in un̄ allen iren erben von Ruͦdiger vō Watwilr einem burgˀ ze Sultz der do ze mal wissenthafter schaffener was der erwrdigen geistlichē froͧwn der eptischin
und des conventes ze Kùnigsvelt Sant Claren orden gelegen in Costentzer bistuͦm an der selben froͧwn stat un̄ in irem nāmen Ruͤdiger von Watwilr vorgenant
dise nahgescriben reben leh ze einem rehten erbe den ob genemitē enpfahern und sint der selben reben fùnfzehen schatz gelegen in der von Sultz ban der ligēt
sehs schatz in dem Muggentrank nebent Hennī von Bolwilr. it̄ sehs schatz ze Alschwilr bi den matten ist ein ger nebent der von Zùllishein un̄ drie schatz
bi fron Elien matten nebent Hentzman Kuͤfer ✳ dise vorgenemitē fùnfzehen schatz reben hant die obgenemitē bede enpfaher enpfangen ze einem rehtē erb unverscheidenlich in un̄ allen iren erben umb den dritten teil alles wins so uf den vorgescribenē reben wahset an alle geverde den selben dritten teil wins die obgenemiten enpfaher oder ir erben ob si niht werent jergelich un̄ alle jar ze herbist ze zinse geben sont der eptischin un̄ dem convent ze Kùnigsvelt vergenāt oder
iren gewissen botten und antwrtten ane der selben froͧwn schaden gen Sultz in die stat in ir trotten ✳ es ist oͧch mit rehtē gedinge beredet das man die
vorgenemitē reben in guͦtem bu haben sol die helder un̄ die stok reben in eren an holtz und an steken un̄ jergelich uf je einē schatz der vorgenemitē rebē
einē karrich geladen mistes tuͦn und legen ✳ un̄ jegelich ze rehter zit sol man die vorgenemitē reben schoͧwn. ✳ wenne aber die obgenemiten enpfaher odˀ
ir erben niht wellent gan mit den schoͧwern so mag mit rehtē gedinge wer denne der obgenemiten froͧwn von Kùnigsvelt schaffener ist zwene erber
man ze Sultz zuͦ im nēmen die do mitte koͤnnen un̄ uf die vorgenemiten reben gan und schoͧwn und was misse buwes uf den reben wirt funden den soͤllent die
schoͧwer erkennē un̄ schetzen un̄ was si schetzent das sol der denne schaffener ist von dem bluͦmen ab den reben in nēmen un̄ den froͧwn und im behaben und
ùber das soellent die vorgenātten enpfaher un̄ ir erben in der selben jar frist den misse bu der uf den reben funden ist mit den anderē wrhten ze rehten ✳
ziten uf die vorgenātten reben tuͦn und under keren ane gevˀde. ✳ wenne man oͧch ze herbist die vorgenemitē reben lesen wil so sol man es vor lassen
wissen der vorgenemitē froͧwn schaffener das er sinen wnne botten bi den lesern habe ane der froͧwn schaden un̄ alles ane geverde ✳ har ùber ze einer gantzē
sicherheit aller dirre vorgescribenen dinge hant wir der sculth̄ un̄ dˀ rat vorgenāt durch beder teil bette unser stette ingesigel gehēket an disen brief
der wart geben von gottes gebùrt drùtzehen hundert sehtzig und ein jar des nehesten fritages nach unser froͧwn tag der liehtmes. ✳